open-index/open-wikipedia-markdown huggingface dataset:
Warwaru

**Warwarú**, tambe yamá **hos** (hulandes: *wervelwind*; ingles: *tornado*) ta un kolumna di bientu rotante masha peligroso i violento ku ta den kontakto ku tantu e superfisie di tera komo ku un nubia cumulonimbus, of den kasonan spesial un nubia cumulus. 

## Etimologia
E palabra warwarú ta bini e idioma di e pueblo Arawak.

## Deskripshon
Warwarú por varia basta den tamaño, forma i intensidat, pero típikamente ta forma un kolumna kondensá visibel, ku su ekstendé for di e base di e tormenta den nubia te bin abou na tera. Generalmente, warwarú tin bientunan di menos ku 177 kilometer pa ora, i ta aproksimadamente 80 meter den hanchura, i ta biaha un par di kilometer promé ku nan disipa. Esunnan mas ekstremo ta haña un velosidat di mas ku 480 kilometer pa ora i ta mas ku 3 kilometer di hanchura, i ta keda riba tera pa mas ku 100 kilometer.
Gas inerto

Un **gas inerto** ta un gas no-reaktivo ku ta wordu husá durante systhesis kímiko, analysis kemikal, of preservashon di materialnan reaktivo. Gasnan inerto ta selekta pa situashonan spesifiko kaminda nan ta funkshonalmente inerto pasobra e kosta di e gas anto purifikashon di dje ta normalmente un konsiderashon. Neon i Argon ta e gasnan inerto mas husá pa situashonan kímiko i archival.

Otro ku gasnan nobel, un gas inetro n ta nesisitamente elemental anto ta hopi biaha un gas kompondo. Manera e gasnan nobel nan tin de tendensia pa inreaktividat dor di nan parti pafó di elektron valence ku ta kompleto den tur gasnan inerto.Esaki ta un dendensia i no un regla, anto tin sierto eksepshon ku asta gasnan inerto por forma kompundo.
Aeropuerto Ca Mau

**Aeropuerto Ca Mau** (na vietnamita: *Sân bay Ca Mau*) ta un aeropuerto chikitu den e parti suit di Vietnam, den provinsia di Ca Mau. E ta situá pasuit di e siudat Ca Mau riba un distansha di 2 kilometer for di su sentro. E aeropuerto tin servisio pa Siudat Ho Chi Minh. Aeropuerto Dong Hoi tin un solo pista di direkshon 09L/27R ku un largura di 1.500 meter i 45 meter di hanchura.

Na aña 2008 un terminal nobo a habri ku un kapasidat di 0,5 mion pasahero pa aña, ekipá pa tur tipo di avion. Ku e terminal nobo akí e aeropuerto ta purba mantené su bon reputashon riba tereno di efisiensia, komodidat i seguridat.

## Kompania aéreo i destino
* Vietnam Airlines (Siudat Ho Chi Minh)

## Mira tambe
* Aeropuerto Dong Hoi
* Aeropuerto Internashonal Cam Ranh
* Aeropuerto Internashonal Tan Son Nhat

## Link eksterno
* Aeorpuerto Ca Mau
* CAH Airport Information
Klima

**Klima** ta enserá estadístika di temperatura, humididat, presion atmosferiko, bientu, awaseru, kontado di partikulonan den atmosfera anto otro elementonan meteorológiko den un region den un periodo largu di tempu. Klima por wòrdu kontrastá ku wèr, ku ta e kondishon presente di e mesun elementonan i nan variashon den un periodo di te ku dos siman.

E klima di un lokashon ta afektá dor di su latitut, tereno, anto altitut, tambe ku kurpanan di awa banda di dje anto nan koriente. Klimanan por wòrdu klasifiká dor di e averahe di variabelnan típiko, mas komunmente temperatura i presipitashon. E método mas komunmente usá ta esun trahá dor di Wladimir Köppen. E sistema Thornthwaite, na uso for di 1948, ta inkorporá evapotranspirashon na adishon di informashon di temperatura i persipitashon i temperatura i ta usá den studiamentu di diversidat i potenshal di espesienan animal su impakto dor di e klima di un region.

Paleoklimatologia ta e estudio di klimanan di pasádo. Pasobra e observashon direkto di e klima no ta disponibel promé ku e siglo 19, paleoklimanan ta inferí for di *variabelnan proxy* ku ta inklui evidensia no-biotiko manera sedimentonan haña den profundo di lagonan anto koronan di eis, anto evidensia biotico manera ringnan di mata anto refnan di koral. Modelnan di klima ta modelnan mathematiko di e pasado, presente i futuro di klimanan. Kambio klimatiko por okuri durante periodonan largu anto kortiku dor di un variedat di faktornan; kalentamientu ta diskuti den kalentamentu global.

## Mira tambe
* Krísis di klima
Doctorandus

**Doctorandus** (abreviashon: *drs.*) ta un término latin ku ta nifiká literalmente *esun ku ainda tin ku bira [[doctor]]*. Na Hulanda esaki ta un titulo akadémiko ku un persona ta haña despues di a pasa ku éksito su eksamen doktoral na un universidat hulandes. Esaki mayoria bia despues di 5 òf 6 aña di estudio. E titulo aki ta unu protehé dor di lei i no ta ken ku ta por karga e titulo aki dilanti di su nòmber.
Bida

**Bida** ta un karakterístika ku ta distinguí ophetonan ku ta señalá prosesonan den kua nan ta sostene nan mes (biologia) for di esunnan ku no ta hasi esaki, pasobra e funshonnan ei a stop (morto), pasobra nunka nan no tabata mustra e sierto señalnan ei ku ta kualifikanan komo inanima.

Den biologia, e siensia di organismonan bibo, bida ta e kondishon ku ta distinguí organismonan aktivo for di materia inorgániko. Organismonan bibo ta pasa dor di metabolismo, ta mantené homeostasis, ta posee e kapasidat pa kresé, ta reakshona riba stimulante, ta reprodusí anto, dor di selekshon natural, ta adapta den nan medio ambiente durante susesivo generashonnan. Organismonan bibo mas kompleho por komunika na varios manera. Un arrango varea di organismonan bibo (formanan bibante) por wòrdu haña den e biosfera di mundu, anto e propiedatnan komun na e organismonan aki- matanan, animalnan, schimmelnan protistnan, archaeanan anto Bacteria- ta un forma selular basá riba karbon i awa ku ta forma un organisashon kompleho anto informashon genétiko di herensia.

Den filosofia i religion, e konsepto di bida i su naturalesa ta varia. Tur dos ta ofrese interpretashonnan den kua ta wak kon bida ta relashoná na eksistensia i konsensia, i tur dos ta mishi ku varios konsnan relatá, manera stanso di bida, nifikashon, konsepto di un dios of diosnan, un alma of un bida despues di esun aktual.

## Definishon
### Biologia
E funcionnan basico di bida cu un organismo mester cumpli cune pa por mantene nan existensia ta:

* Nutricion/alimentacion; tur organismo mester alimenta nan mes, den otro palabra, nan mester por absorbe materialnan rond di nan cu ta necesario pa sostene nan bida.
* Crecemento/desaroyo; tur organismo mester por crece of desaroya.
* Relaciona/reacciona; tur organismo mester por sikiera den un forma, reacciona na stimulonan.
* reproduccion; tur organismo mester por haci reproduccion possibel di tal manera cu e sernan bibo por actua y funciona pa nan mes sin perde nan nivel structural te ora nan muri.
* Mantenecion; tur organismo mester por mantene nan structura completo stabil pa asina nan por keda bibo. 

95% di materia cu sernan bibo ta forma di dje, ta consisti di cuatro atoom: karbon, hidrogeno, oxigeno, y nitrogeno.
Dios

**Dios** ta e nomber duná na un ser singular di religionnan teístiko òf deístiko (asina komo den algun otro sistemanan di kreensia). Den monoteismo, Dios ta konsiderá komo e uniko ser supremo; den politeismo, Dios ta un ser divino entre otro diosnan.

Mayoria biaha, Dios ta describí komo e kreador sobrenatural i wardadó di e universo. Teologonan ta atribuí un variedat di karakterístika na e diferente konsepto di Dios. Entre esnan mas komun ta:

* omisensia (konosementu infinito), 
* omnipotensia (poder infinito), 
* omnipresensia (presente tur kaminda), 
* omnibenevolensia (bondat perfekto) 
* simplisidat divino, i
* eksistensia eterno i nesesario.
Doctor

**Doctor** (abreviashon: *dr.*) ta e titulo akadémiko mas haltu ku un persona por atkerí na un universidat. Pa atkerí e titulo aki e persona mester a hasi un investigashon sientífiko i despues skibi i defendé su tésis riba su investigashon públikamente. E titulo aki ta unu protehé pa lei i no tin mag di hasi uso di esaki eróneamente. Doctor ta un tèrmino latin ku ta nifiká literalmente *dosente*. 

Pa haña e titulo aki e persona mester proba ku e por hiba un investigashon sientífiko kompletamente independiente. E produkto di e investigashon sientífiko aki ta wòrdu yama un tésis. Pa logra esaki e persona mester tin un promotor, mayoria bia esaki ta un profesor di un universidat, ku kier para komo garantia p’e.
Lisensiatura

**Lisensiatura** (hulandes: *Bachelor*) ta un titulo akadémiko ku un persona ta haña ora e kaba ku su HBO.
Maestria

**Maestria** (na ingles i hulandes: *Master*) ta un grado akadémiko ku ta indiká ku un persona a sigui un 'masteropleidng' na un universidat.
Inter-Continental University of the Caribbean

**Inter-Continental University of the Caribbean (ICUC)** ta un universidat privá na Kòrsou. El a keda fundá pa e Curaçao Institute for Social & Economic Studies (CURISES) ku e meta pa ofrese programanan di treinen akademiko i profeshonal. CURISES mes a keda fundá na 1994. E universidat ta situá den e edifisio di Martinus College na Plasa Brion, den sentro di Willemstad.

Pa medio di ICUC CURISES a introdusi programanan di estudio nobo ku ta kore riba mesun liña ku universidatnan oropeo i merikano di kalidat haltu.

## Link eksterno
* Portal Ofisial ICUC
Tésis

Un **tésis** òf disertashon ta manera un buki skibi pa un promovendus ku ta trata un investigashon sientífiko riba un tópiko. E por konsistí di un konhunto di publikashon sientífiko. E promovendus ta hasi su mes investigashon kompletamente independiente. Despues di aprobashon di e promotor i tambe despues di a defendé e tésis, e promovendus ta haña e título di doctor. 

Hasi un investigashon i pone e resultadonan den un tésis no ta algu fásil. Esaki por dura hopi aña, 4 aña òf mas. Pa skirbi un tésis e persona konserní mester tin e título di doctorandus.
Monoteismo

**Monoteismo** (prosedente di griego μόνος i θεός) ta e kreensia den e eksistensia di un solo dios, ku ta distinguí su mes for di politeismo, e kreensia den mas ku un dios, òf ateismo, e falta di kreensia den un of mas dios. Ta kalifiká komo religionnan monoteístiko e religionnan mundial di Hudaismo, Kristianismo i Islam.

E konosementu mas trempan di monoteismo ta bini for di e region di Akhenaton na Egipto den e siglo dieskuater promé ku Kristu. Monoteismo ta un karakterístika di e religionnan Abrahámiko (Hudaismo, Kristianismo i Islam), pero tambe ta presente den filosofianan di neoplatonismo, den e Advaita, Dvaita i Vishishtadvaita di Hinduismo i Sikismo anto e no ta fasil pa deliniá noshonnan manera panteismo i monismo. 

Monoteismo ta e idea ku tin solamente un Dios separá for di e kreashon, ounke e ta omnisiente. Panteismo na otro banda ta bisa ku henter e mundu ta Dios. "Wahdatul wujood" ta un término usá dor di filósofonan islámiko pa kritisá e konsepto di panteismo i monismo komo heresía, pasobra nan ta kere ku, Allah, e kreador no por wòrdu bruá ku su kreashon.
Politeismo

**Politeismo** ta e akto di fe òf kreensia den multiple diosnan ku ta normalmente huntu den un panteon di diosnan, huntu ku nan mes mitologia i ritualnan. Politeismo ta un tipo di teismo i ta lo kontrario di monoteismo, e kreensia den un solo dios.

Politeismo tabata e forma tipiko di religion durante e Era di Brons i e Era di Heru, prome ku e desaroyo i plamamentu gradual di monoteismo òf panteismo, manera kristianismo i islam anto ateismo. E ta bon dokumentá den religion nan historiko di Antiguedat Klasiko, espesialmente e politeismo griego i romano, anto despues di e kaida di politeismo klasiko den religionnan di tribu manera politeismo germaniko òf esun slaviko, E ta persistí den e periodo moderno ku tradishonnan manera hinduismo, shintoismo, religion folkloriko chines, santeria, mayoria di e religionnan tradishonal afrikano anto e la wordu resusitá dor di e okurensianan manera neopaganismo den e era post-kristian.
Ateísmo

**Ateísmo**, den un sentido amplio, ta nifiká e rechaso di kreénsia den eksistensia di religion. Den un sentido mas konkreto, ateísmo ta e punto di bista ku no tin diosnan. Ateísmo ta kontrastá ku teísmo, ku den su forma general ta e kerementu ku por lo menos un dios ta eksistí.
Kristianismo

**Kristianismo** (dor di e palabra Griego bieu Χριστός, Khristos, "Kristu", literalmente "esun di zalf") ta un religion monoteista basá riba e bida i siñamentunan di Hesus Kristu di Nazareth komo presentá den e evangelionan anto otro skibimentunan di e Testament nobo. Adherentenan di e fé ta konosi kom kristiannan. Kristianismo komun ta siña ku Hesus ta e yu di Dios, ku dios a bira humano anto ta e salbador di humanidat. Pasobra di esaki, Kristiannan ta mira Hesus manera e Kristu of e Messias. E gruponan di mas grandi den e mundu Kristian ta e Misa Katoliko Romano, e Misanan orthodokso ost, anto e varios formanan di Protestantismo. E misa Katoliko Romano anto esun orthodokso su patriarkanan a bai for di otro durante e schismo di ost ku west na 1054 AD, anto Protestantismo a bini na su eksitensia durante e Reformashon Protestante di e siglo 16, kitando for di esun Romano.
UNESCO

E **United Nations Educational, Scientific and Cultural Organization** (UNESCO) ta un agensia spesialisá di Nashonnan Uni establesé na 16 di novèmber 1945. E t'ei pa kontribuí na pas i seguridat i promové kolaborashon internashonal via edukashon, siensia, i kultura pa fortalesé rèspèt universal pa hustisia, e aplikashon di lei, i derecho humano huntu ku libertatnan fundamental proklamá den e statuto di Nashonnan Uní. E ta e susesor di e "International Commission on Intellectual Cooperation" di Liga di Nashonnan.

## Karibe Hulandes
### Miembro asosiá
Na 1983 tur seis isla konstituyente di Antias Hulandes, awor konosí komo Karibe Hulandes, a optené e status di miembro asosiá di UNESCO i a instituí un komishon nashonal ku sede na Kòrsou. Despues ku Aruba a separa foi di Antias Hulandes na 1986 el a djoin UNESCO komo miembro asosiá dia 20 di òktober 1987. Paisnan Kòrsou i Sint Maarten ta bira miembro asosiá dia 25 di òktober 2011 despues di e disolushon di Antia na 2010. 

### Komishon nashonal
Aruba, Kòrsou i Sint Maarten tin kada uno un komishon nashonal di UNESCO instalá ku ta resortá bou di ministerio di Enseñansa of ministerio di Kultura di e respektivo teritorio i, na nan turno, bou di ofisina supregional di UNESCO na Kingston, Jamaica. E komishonnan aki ta ofresé finansiamentu pa proyektonan sosial i kultural na organisashonnan den nan teritorio. Pa loke ta trata e temanan di UNESCO, e islanan Boneiru, Sint Eustatius i Saba ta kai komo entidatnan públiko di Hulanda bou di e komishon nashonal hulandes.

## Herensia Mundial
Un aktividat konosí di UNESCO ta su programa di herensia mundial. Desde 1972 UNESCO ta stimula e preservashon di herensia mundial (ingles: *World Heritage*, hulandes: *Werelderfgoed*) dor di laga e komishon di herensia mundial kompilá un lista di herensia mundial. E lista aki ta enserá biennan inmóbil ku ta poseé balor eksepshonal i universal pa naturalesa i kultura. Aktualmente tin 1031 monumento riba e lista di herensia material di UNESCO, di kual 48 ta wòrdu konsiderá menasá.

Di Karibe Hulandes ta aparesé riba e lista aki e zona históriko di Willemstad, su sentro i waf. Otro ophetonan nominá pa subi e lista ta e Parke Marino di Boneiru i e sistema di plantashi den e zona west di Kòrsou, konosí komo Bandabou.


Handelskade Willemstad.jpg|Bista riba Handelskade i Bahia di Santa Ana na Willemstad
Lactophrys polygonia.jpg|Naturalesa den Parke Marino di Boneiru
Plantagehuisje Ascersion.JPG|Lanthùis na plantashi Ascension na Bandabou
Sertifikashon di Akountent

Un **Sertifikashon di Akountent** ta e opinion por eskrito di un akountent riba e kuentanan di un kompania ku e la kontrolá. E opinion aki ta de hecho e resultado di e ouditoria den e kompania. Na Kòrsou te ainda nos no ta asina leu ku e akountent ta duna su sertifikashon na papiamentu. E sertifikashon aki semper ta na Hulandes òf ingles. 

## Tipo di Sertifikashonnan
Akinan ta sigui un lista di e kuater tiponan di sertifikashon ku un akountent por duna: 

### Opinion favorabel
Un opinion favorabel ta nifiká ku e kuentanan i e relato finansiero di e kompania ta kumpli ku e rekisitonan spesifiká pa e akountent. Esaki ta nifiká en todo kaso ku e sifranan den e relato finansiero ta kuadra ku e sifranan den e buki di e kompania i ku esaki ta duna un bista real riba e kuantifikashon i e komposishon di e kapital i resultado finansiero di e kompania konserní pa un sierto periodo. 

### Opinion kualifiká/limitá
E opinion limitá ta enserá ku e akountent tin sierto insertidumbre pa loke ta trata e konfiabilidat di e relato finansiero. Den e kaso aki e akountent ta sospecha ku tin sierto iregularidat den e kuentanan di e kompania ta p’esei e no por duna un opinion favorabel. Pero e iregularidatnan aki no ta asina importante tampoko pa duna un opinion desfavorabel òf keda sin duna un opinion.

### Apstenshon di opinion
E akountent ta apstené di duna un opinion riba e relato finansiero na momentu ku e tin un insertidumbre riba e kòntròl di e kuentanan di e kompania. E insertidumbre ta di tal índole ku no ta posibel pa duna un opinion favorabel pero tampoko un opinion limitá. Ta trata aki di un situashon kaminda tin un insertidumbre supstansial riba e ouditoria ku e akountent a hasi.

### Opinion desfavorabel
Ta duna un opinion desfavorabel na momentu ku tin un insertidumbre supstansial riba e kuentanan i e relato finansiero di e kompania. Den e kaso aki e kuentanan òf e estado finansiero di e kompania no ta kumpli ku e rekisitonan stipulá pa lei. Den e sertifikashon aki e akountent ta duna di konosé ku e kuentanan no ta konfiabel òf inkorekto ku un splikashon di e naturalesa i magnitut di e insertidumbre.
NIVRA

**NIVRA** ta abreviashon di *Koninklijk Nederlands Instituut van Registeraccountants*, kual ta un organisashon profeshonal instituí pa lei den Reino Hulandes di Registerakountentnan. E tin mas ku 14.000 miembro ku ta traha komo akountent independiente, serka gobièrnu òf den komersio òf komo eksperto finansiero pa un kompania. 

NIVRA a wòrdu fundá pa promové, regulá, hisa i garantisá e kalidat di ouditoria i presentashon di relato finansiero ku ta wòrdu ehekutá dor di su miembronan na bienestar di komunidat. Esaki por sosodé solamente si e integridat, ophetividat i ekspertisio di e profeshon akountent ta garantisá. E interesnan di komunidat i di esnan ku ta ehersé e funshon aki ta den e kaso aki idéntiko.

## Tareanan di NIVRA
NIVRA tin e siguiente tareanan:
# Kuida interes di e funshon
# Apoyá e profeshonalnan
# Atministrá e registro di akountentnan

## Link eksterno
Portal ofisial di NIVRA
Promotor

Un **promotor** ta un profesor di un universidat ku ta guia i yuda un promovendus ku su tésis. E promotor tin komo tarea pa kontrolá i garantisá e kalidat di e investigashon sientífiko i e nivel di e tésis pa e promoshon. Si e tésis wòrdu aprobá dor e promotor mes konserní, e no mag di yuda e promovendus mas na momentu ku esaki tin ku defendé su tésis dilanti otro profesornan i ekspertonan. Mayoria bia e promovendus tin ku paga un promotor pa para komo garantia p’e durante su investigashon sientífiko i su tésis.
Promovendus

Un **promovendus** (na latin: *esun ku tin ku promové*) ta un persona ku pa medio di hasi un investigashon sientífiko kompletamente independiente i pone e resultadonan den un tésis ke haña e titulo akadémiko doctor. 

Segun normanan hulandes un promovendus no ta un studiante, pero un persona ku ta produsí konosementu sientífiko. Ta p’esei hopi di e personanan aki ta den servisio di un universidat na Hulanda. Pero tambe ta posibel pa promové dor di hasi un investigashon den un laboratorio industrial, un hospital òf un biblioteka sientífiko.
Hudaismo

**Hudaismo** ta e "religion, filosofia i manera di biba" di hendenan hudiu. E tin su origen den e Beibel hebreo (tambe konosi komo e Tanakh) i mas despues den e tekstonan manera e Talmud. Hudaismo ta konsidera dor di e hudiunan pa ta e ekspreshon di e relashon konvenshonal ku Dios tin ku e Yiunan di Israel. Segun Hudaismo Rabiniko tradishonal, Dios a revela su leinan anto komandamentunan na Mózes riba e seru di Sinai anto a formá e Torah skibí i oral. Esaki tabata historikamente kritika dor di e Karaitonan, un movementu ku a florese durante e tempo medieval, kual ta retene un par di mil siguidonan awendia ku ta mantene ku solamente e Torah skibí a wordu revelá. Den tempunan moderno, movementunan liberal manera Hudaismo Humanistiko por ta no-teistiko.
Diktadura

Un **diktadura** ta defini e forma autokrátiko di un gobièrnu ku ta bou mando di un solo individuo, e diktador. E tin tres posibel nifikashon:

# Un diktador romano tabata e funshon polítiko di e Republika Romano. Diktadornan romano tabata tin poder absoluto durante tempunan di emergensia. Nan poder tabata originalmente ni arbitrario ni akutabel, anto nan no tabata tin mester di hustifikashon den retrospektivo. No tabata tin diktaduranan asina despues di e kuminsamentu di e di dos siglo prome ku Kristu, anto diktaduranan mas despues manera e Sulla i e emperadornan romano a eherse poder na un nivel mas personal i arbitrario.
# Un gobiernu kontrolá pa un persona, of un grupo chikitu di hende. Den e forma aki e poder ta keda solamente den un grupo di hende anto por wordu obtené dor di forsa of herensia. E diktador(nan) tambe por tuma hende su libertat.
# Den uzo kontemporáneo, un diktadura ta referi nan un forma di mandato di liderazgo autokrátiko i absoluto ku no ta restriktá pa leinan, konstitushonan i otro faktornan sosial politiko den e estado.
Nevada

**Nevada** ta un estado situá den e region west i suitwest di e Merka. Nevada tambe ta un parti di e Estadonan Montañoso. E kapital ta Carson City anto e siudad di mas grandu ta Las Vegas. E estado su bijnaam ta e Estado di Plata (*Silver State*), dor di e kantidat grandi di depósito di Plata ku a wòrdu diskubrí i ta wòrdu miná aya. "Estado di Sagebush" (*Sagebush State*) i "E estado nasi na Bataya" " (*Battle Born State*) ta su nòmbernan alternativo. Na 1864, Nevada a bira e di 36 estado pa drenta e union, anto e frase and the phrase *Battle Born* riba e bandera di e estado ta mustra e esado su drentamentu na e banda di e union durante e Guera Sivil Merikano.


Image:Las Vegas, Planet Hollywood.jpg
Image:2012-10-17 003A View southeast along Nevada State Route 229 (Secret Pass Road) about 4.4 miles from Interstate 80 in Elko County in Nevada.jpg
Image:Lake Tahoe-Nevada state park.jpg
Las Vegas

**Las Vegas** ta e siudat mas poblá di estado Nevada, Merka i  kapital di Clark County. E ta situá den e desierto di Mojave. E ta konosí mundialmente komo un destino internashonal pa resort, hotel, gokmentu i entretenimentu. Las Vegas ta propagandá su mes komo e *Entertainment Capital of the World* (kapital mundial di entretenimentu) i ta famoso pa su gran kantidat di kasino i shownan di klase mundial. 

Las Vegas a desaroyá no solamente komo un destino turístiko, sino tambe komo un lugá ku ta atraé  komunidatnan grandi di pensionado i nan famianan ku ta busca un bida diferente den un klima seku i ku hopi solo. Segun estimashon, Las Vegas ta e 28 siudat mas grandi di Merka ku un poblashon total di mas o ménos 1.902.834 persona den su área metropolitano.
Biblioteka

Un **biblioteka** òf **libreria** (na griego: βιβλιοθηκη *bibliotèkè*, *"lugá pa warda buki"*) ta un kolekshon di buki, dokumento, fuente literario, rekurso òf material útil pa uso komun; organisá i mantené pa un instituto privá òf públiko. Biblioteka por ta nifiká tambe e lugá òf espasio kaminda ta warda e kolekshon aki. Den un biblioteka mayoria bia tin un espasio tambe pa sinta studia.

E kolekshonnan den un biblioteka ta wòrdu usá pa personanan ku no tin e moda pa kumpra nan mes kolekshonnan, pero ku si mester di esakinan pa studia òf pa hasi kualke investigashon. Tin bia tambe bo ta haña den un biblioteka kolekshonnan antiguo òf ku un balor asina haltu ku no por haña esakinan pa kumpra. Banda di esaki por haña tambe yudansa serka un bibliotekario, kual ta un eksperto den buska, organisá i interpretá informashon. 

Awendia bibliotekanan ta manera un mangasina di konosementu i un punto di akseso pa imprenta, oudio i materialnan visual den tur tipo di format. Bibliotekanan tambe ta fasilitá e públiko ku akseso na fuentenan elektróniko i Internèt.

## Tipo di Biblioteka
Rònt mundu bo por haña diferente tipo di biblioteka. Esnan mas konosi ta:
* Biblioteka públiko
* Biblioteka nashonal
* Biblioteka sientífiko
* Biblioteka Musikal
* Biblioteka Digital

## Mira tambe
* Biblioteka Nashonal Aruba
* Biblioteka Nashonal Kòrsou

## Linknan eksterno
* Sitio ofisial di Biblioteka Públiko Kòrsou
* Sitio ofisial di Biblioteca Nacional Aruba
Morto

**Morto** ta un paro ireversibel di e funkshonnan biológiko ku ta sostené un organismo bibo. E palabra ta referí na e proseso di e sesashon di bida komo e kondishon of e estado di un kurpa ku no ta na bida mas. Fenomenonan ku normalmente ta okashona morto ta inkluí depredashon, malnutrishon, aksidente i malesa. 

E naturalesa di morto tabata pa hopi milenio kaba e konsernashon sentral di mundu su tradishonnan religioso i filosofiko, anto kreensia den un tipo di bida despues di morto of reenkarnashon ta i tabata un aspekto sentral den kreensia religioso. Den senso moderno sientífiko, e orígen i naturalesa di konsenshi te ainda no ta konose den su hintero; un mirada tokante e eksistensia di bo konsenshi despues di morto te ainda ta spekulativo.
Bibliotekario

E palabra **bibliotekario** ta nifiká literalmente *‘’esun ku ta warda buki’’*. Un bibliotekario ta un persona ku ta traha den un biblioteka. Awendia e funshon aki no ta enserá solamente organisá, kuida i mantené e bukinan den rèki, pero e la bira mas amplio. Tambe e bibliotekario mester duna informashon tokante buki i dokumento, konsehá i yuda personanan ku ta hasiendo un ke otro investigashon i tin mester di algun interpretashon di informashon. 

## Tareanan prinsipal
##### Pone kla òf proveé informashon
E bibliotekario tin ku hasi e bida di e bishitante mas fásil ku ta posibel. Tur dokumento i fuentenan di informashon digital mester fásilmente aksesibel pa e bishitante nan. Ora di aktividatnan e tin ku pone tur material kla.

##### Sòru pa e kolekshon di e biblioteka ta al dia
E bibliotekario mester ta na altura di tur bukinan, revistanan òf materialnan nobo ku a subi riba merkado. Pa keda na altura e tin ku tuma nota di anunsionan di editornan i si kier ekspandé e kolekshon lo e mester tene kuenta ku deseonan di esnan ku ta hasi uso di e biblioteka. Esaki ta nifiká ku ta e bibliotekario ta e persona indiká pa konsehá e maneho di e biblioteka kua material kumpra òf kua nò. Tambe e ta esun ku lo por disidí di kua material saka for di e kolekshon i kua nò.

##### Warda informashon
E kolekshon di un biblioteka ta wòrdu wardá a base di un sierto sistema di kodifikashon. E bibliotekario tin ku sòru pa e sistema aki keda funshonal. Di e forma aki ta mas fásil pa ora di buska un material òf pa warda esaki na e lugá korekto. 

##### Yuda den buskamentu di informashon
Ounke un biblioteka tin un sistema di buska informashon, kaminda ku e bishitante por hasi esaki kompletamente independiente, tòg tin bia e bishitante mester di yudansa. E bibliotekario lo mester duna un man den esaki tambe; tin bia splika e persona kua término e tin ku usa pa buska òf mustr’é den kua rèki òf departamentu e mester buska.  

##### Interkambio di informashon
E bibliotekario mester hasi posibel tambe interkambio di material entre su biblioteka i otro bibliotekanan. Na momentu ku bishitante mester di un material ku ta aksesibel na un otro biblioteka, e mester por yuda òf konsehá e persona.
Protestantismo

**Protestantismo** ta un di e kuater divishon prinsipal den Kristianismo. E ta un movementu religioso ku a kuminsa na parti nort di Oropa den e siglo 16 komo un reakshon kontra sierto doktrina i práktikanan di e Iglesia Katóliko Romano.

E movementu a tuma forma durante e periodo konosí komo e Reformashon Protestant, ku tabata inspirá pa figuranan manera Martin Luther, John Calvin i Huldrych Zwingli. Nan a kritika aspektonan manera e outoridat absoluto di e papa, i sierto tradishonnan ku, segun nan, no tabata basá riba e beibel. Esaki a resulta den un separashon permanente den Kristianismo, ku a krea hopi denominashon protestant diferente.

E doktrinanan di e diferente denominashon i grupo no-denominashonal protestant por varia, pero tur ta keda, na un grado grandi, uni na sierto prinsipionan fundamental: hustifikashon úniko pa grasia dor di fé, no pa obra (Sola Fide), e pastoridat di tur kreyente, i e beibel komo e únika i supremo outoridat den materia di fé i práktika (Sola Scriptura, latin pa “solamente por medio di Skriptura”).
Ekosistema

Un **ekosistema** ta un sistema di interkambio entre tur bestia, mata, mikro-organismo (p.e., bakteria i beskem) denter di un área geográfiko spesífiko. Ekosistema ta okurí tur kaminda na mundu, for di exkosistemanan ekstenso, manera mondi i oséanonan, te na sistemanan mas chikitu i lokal manera un hardin.

E ta un área definí den naturalesa kaminda organismonan bibu (manera mata i bestia) i faktornan no-bibu (manera tera, awa i airu) ta interkambiá ku otro. Faktornan *biótiko* ta e interakshonnan biológiko denter di un ekosistema. Esakinan ta e influensianan ku matanan, animalnan i mikro-organismonan ta ehersé riba otro, komo resultado di kua huntu nan ta forma un komunidat. Tur organismo di e mesun espesie denter di un komunidat ta forma un poblashon. Ehèmpelnan di esaki ta e kompetensia entre matanan pa lus di solo. Faktornan *abiótiko* ta influensianan no-bibu ku ta afektá un ekosistema. Konsiderá e kantidat di áwaseru, e temperatura i e propiedatnan di e tera, manera fertilidat i struktura.

Mata, bestia i mikro-organismo ta biba huntu den un ekosistema. Nan ta dependé di otro, por ehèmpel pa medio di un wèp di kuminda. E pèrdida di un espesie por tin konsekuensianan drástiko pa e balansa, pasobra e otro organismonan ta direktamente òf indirektamente dependiente di e otro espesie.

Kada ekosistema ta úniko, formá pa un interkambio di karakterístikanan geográfiko, organismonan presente, i kondishonnan klimátiko. Sinembargo, interupshon eksterno, manera sekura prolongá, emishon di CO2 na gran eskala, temblor, tormenta òf kandela di mondi por menasá e balansa delikado aki. Ora e preshon aki bira muchu grandi, ekosistemanan ta ser menasá, loke ta resultá den un bahada drástiko den biodiversidat, ekstinshon inumerabel di espesie, i kambio di klima.

Aunke ekosistemanan por funshoná sin intervenshon humano, e kontrario no ta bèrdat. Hende ta fundamentalmente dependiente di ekosistemanan pa nesesidatnan básiko manera awa, energia i otro rekursonan natural. Esakinan ta forma e base pa aktividatnan ekonómiko (p.e., turismo) i mantenshon di nivel di bida.
Atmosfer di Tera

E **atmosfer di Tera** ta e kapa gaseoso ku ta rondoná e Tera. E atmosfer ta keda na su lugá dor di gravedat i ta sirkulá huntu ku e rotashon di Tera. 

E atmósfera ta esensial pa bida riba Tera. E ta moderá lus di solo i, huntu ku e vèlt magnetiko di Tera, ta protehá e superfisie di Tera for di radiashon daniño, manera rayonan gamma i radiashon ultravioleta. Ademas, e atmosfer ta unda e wer ta tuma lugá, huntu ku e korientenan di laman, ta mantené e balans di energia pa ku e sistema di Tera. 

## Komposishon

Atmosfer di Tera ta konsistí di un meskla di diferente gas. Te na mas o ménos 90 kilometer di altura, e proporshonnan di volúmen pa ku mayoria di gas ta práktikamente konstante, ku eksepshon di e proporshon di damp di awa, ku por varia konsiderablemente. 

Durante e formashon di Tera, e atmosfer tabata kontené hopi mas koolstofdiokside (CO2), parsialmente debí na aktividatnan volkániko. Ku e aparishon di organismonan ku ta funshoná base di fotosintesis, e CO2 a baha, miéntras ku e nivelnan di zürstòf a oumentá. E kambio aki a permití e desaroyo di bida multiselular, ya ku praktikamente tur organismo multiselular ta rekerí zürstòf pa resipirashon selular.

E nivelnan di zürstof aktual di e atmosfer ta mantené dor di e matanan i alga den oséano, ambos ta kontribuí igualmente na produkshon di zürstof. E propiedat i komposishon di e atmosfer ta wòrdu studia den kímika atmosfériko.

### Awa

E kontenido di awa den atmosfer ta varia stèrki. Awa ta eksistí den tres fase:

* Gas, komo damp di awa,
* Líkido, manera neblina i áwaseru,
* Sólido, maner eis, sneu, òf hagel.

Kasi tur damp di awa, awa líkido, i eis den e atmosfer ta situá den e troposfer, e kapa mas abou di e atmosfer.

Awa tin un influensia signifikante riba e balans di energia pa ku e atmosfer. Huntu ku CO2 i metan (CH4), e ta hunga un ròl signifikante den e efekto di broeikas, ku ta wanta kalor. 

Ademas, awa ta enbolbí den transferensia di kalor den e atmosfer entre e kapanan di aire via evaporashon i kondensashon, i kalor ta wòrdu transferí for di regionnan mas kayente pa mas friu a base di korientenan di aire.
Ouditoria

Ora papia di **ouditoria** kontabel (na hulandes: *auditing*) ta referí akinan na kòntròl di e kuentanan òf e bukinan di un kompania. Esaki ta enserá:
*investigashon di e diferente prosesonan di un kompania;
*kòntròl riba e relato finansiero di un kompania.

Meta di un ouditoria kontabel ta pa duna seguridat na esnan interesá den e funshonamentu di un kompania. Por ta trata aki di Akshonistanan, Hunta di Komisario, Hunta di Maneho, Prestamistanan, trahadónan i Fisko. Un ouditoria riba e diferente prosesonan di e kompania ta enserá un investigashon riba e medidanan i desishonnan ku a wòrdu tumá òf sa tuma pa operá e kompania. Un ouditoria finansiero ta konsentrá riba e konfiabilidat di e relato finansiero. E persona ku ta kontrolá ta un eksperto riba e tereno aki, un akountent por ehèmpel. E resultado di e ouditoria ta wòrdu poné den un rapòrt. 

Por hasi un ouditoria kontabel riba e kompania kompletu òf un parti; sierto departamentu òf proseso so por ehèmpel. Tin diferente tipo di ouditoria, manera:
*Ouditoria operashonal – akinan ta kontrolá e diferente prosesonan di e kompania
*Ouditoria di data – akinan ta konsentrá riba e IT di e kompania.
*Ouditoria finansiero – akinan ta kontrolá e relato finansiero
*Ouditoria forénsiko – akinan ta hasi un investigashon riba froude
*Ouditoria riba kalidat – akinan ta kontrolá si e kalidat ta kumpli ku normanan vigente
Solo

**Solo** (símbolo: ; na Latin: *sol, solis*) ta un strea den e sentro di e sistema solar. E tin un diameter di mas o ménos 1.392.000 km o sea 109 biaha esun di mundu. 

E masa solar tin un peso di mas o ménos 2×1030 kilogram esei ta ekivalente na 330.000 biaha esun di mundu; por atribuí 99.86% di e masa total di e sistema solar na dje. Mas o ménos tres kuart di e masa di e solo ta konsistí di hidrógeno, i mayoria di e sobrá ta helium, anto kandidatnan menor di elementonan mas pisá manera oksígeno, karbon, neon i heru.
Neon

**Neon** ta e elemento kímiko ku tin e símbolo **Ne** i e number atómiko 10. Ounke un elemento hopi komun den universo, e ta hopi skars aki na Tera. Un gas noble sin koló ni holo bou di standartnan normal, neon ta duna un koló korá-oraño distinto ora e wòrdu usá den tubonan di diskarga, lusnan di neon i borchinan di propaganda. E ta komersialmente ekstrai for di airu, den kua e ta haña na tiki.

Neon a wòrdu deskubrí na 1898 pa William Ramsay i Morris Travers, kasi na mesun momento ku a deskubri e elementonan xenon en krypton. Neon ta un palabra griego ku ta nifika "nobo".
Oséano Sur

E **Oséano Sur**, tambe konosi komo e **Oséano di Antártika**, ta konsisti di e partinan mas sur di Oséano Mundial, situa na latitut 60° súit. Oséano Sur ta rondoná e kontinente di Antártika. E ta normalmente regardá komo e divishon oséaniko di kuater mas grandi di e sinkunan. E zona oséaniko aki ta kaminda awa friu, ku ta bai direkshon nort ta meskla ku e awanan mas kayente.
Akshonista

**Akshonista** ta un persona hurídiko òf natural ku ta propietario òf doño di e akshonnan den un kompania, sea un sosiedat anónimo òf un sosiedat privá. E akshonista ta esun ku ta hinka plaka den e kompania, por lo tantu ta tambe esun ku ta indiká den kua direkshon e kompania mester bai. Ora ta trata di un sosiedat anónimo, bo por haña tambe e situashon unda akshonistanan ta hinka plaka so den e kompania i no ta partisipá den toma di desishon. E tipo di akshonistanan aki ta interesá solamente den haña dividendo a kambio di nan invershon.

E akshonistanan ta kontrolá kiko ta sosodé den e kompania pa medio di e Hunta di Komisario. E hunta aki ta de echo e wowonan di e akshonistanan den e kompania. Tur toma di desishon i medida di e Hunta di Maneho ta wòrdu raportá na e akshonistanan dor di e komisarionan di e kompania.

## Derechinan di e akshonista
Derechinan di e akshonistanan ta varia pa kompania. Esaki nan tur ta dependé di e legislashon den e pais kaminda e kompania ta òf e statutonan di e kompania. En general por trata aki di e siguiente derechinan:

#### Derechinan ekonómiko
* Derechi riba dividendo a base di e kapital invertí
* Derechi pa haña un porsentahe di e balor di e kompania na momentu ku esaki wòrdu likidá
* Derechi pa bende su akshonnan libremente riba merkado. E derechi aki tin bia ta wòrdu limitá den e statutonan di e kompania.

#### Derechinan polítiko
* Derechi pa vota den e reunion di akshonistanan
* Derechi riba informashon, ku e meta pa ta na altura di e medidanan i desishonnan di e Hunta di Maneho.
Alaska

**Alaska** ta un di e sinkuenta estado di Merka i esun mas grandi. E ta situá den e parti di mas nortwèst di kontinente merikano, ku Canada na parti ost, Oséano Ártiko na parti nort, i Oséano Pasífiko na parti sur, ku Rusia mas leu na otro banda di e estrecho di Bering. Aproksimadamente mitar di Alaska su poblashon ta biba den e área metropolitano di Anchorage. Na 2009, Alaska tabata e estado menos denso poblá di Merka. Su kapital ta Juneau.
Relato finansiero

Un **relato finansiero** òf **relato anual** òf **estado finansiero** ta un revishon òf informe anual di e situashon ekonómiko i finansiero di un kompania. E relato aki por wòrdu prepará pa Hunta di Maneho di e kompania òf un akountent interno òf eksterno. E informashon den e relato aki ta útil pa toma di desishon finansiero. Personanan hurídiko òf natural ku por ta interesá den e relato aki por ta entre otro akshonistan, prestamista, trahadónan i Servisio di Impuesto. Mayoria bia, esaki dependé di e posishon hurídiko di e kompania, e relato mester ta kumpli ku normanan standardisá di kontabilidat. Promé ku e relato wòrdu publiká, dependé atrobe di posishon hurídiko di e kompania, e mester a wòrdu ouditá pa un akountent sertifiká.

## Relato interno
E relato finansiero interno ta e relato pa e Hunta di Maneho di e kompania. Esaki ta diferente serka kada kompania komo ku no tin lei pa standardisá esaki. Mayoria bia e relato aki ta hopi mas amplio i spesífiko. Meta prinsipal di e relato aki ta pa duna informashon na maneho di e kompania pa toma di desishonnan operashonal i finansiero.

## Relato konsolidá
Ta papia di un relato finansiero konsolidá na momentu ku esaki ta duna informashon riba e situashon finansiero di un grupo di kompania. Un grupo di kompania ta konsistí di un kompania mama huntu ku su supsidiarionan. Den e kaso aki e kompania mama ta traha e relato finansiero. Tur supsidiarionan ku ta kai bou di e kompania mama mester wòrdu hinká den e relato finansiero. Reglamentashon pa loke ta trata konsolidashon di relato anual ta diferenshá pa pais. Banda di esaki tin tambe sierto normanan internashonal ku tin ku tene kuenta ku n’e. 

## Relato singular
Un relato finansiero singular ta un relato di un kompania so. Esaki ta e relato ku tur kompania mester traha; no ta tene kuenta aki ku e  posishon hurídiko òf grandura di e kompania. Kompanianan ku ta supsidiario no mester traha esaki komo ku nan estado finansiero lo reflehá den e relato finansiero di e kompania mama. 

## Kontenido
Un relato finansiero por kontené:
*Informe di akshonista
*Informe di e CEO
*Sertifikashon di Akountent
*Informe di e mishon i vishon di e kompania
*Deklarashon di kumplimentu ku normanan di bon gobernashon
*Informe di responsabilidat di Hunta di Maneho
*Estado di situashon patrimonial
*Estado di pèrdida i ganashi
*Estado di fluho di efektivo

## Karakterístikanan
E informashon den e relato finansiero mester tin e siguiente karakterístikanan:
#Relevante
#Konfiabel
#Real
#Esensial
#Neutral
#Íntegro
#Verifikabel
#Sistemátiko
#Komparabel
#Kla òf evidente

## Link eksterno
*Servisio di Impuesto di Korsou
*Sitio di KPMG ku informashon tokante normanan internashonal pa relatonan finansiero
*Un ehèmpel – Relato finansiero 2009 di Maduro & Curiel’s Bank
Merdia

**Merdia** ta definí komo 12' or durante dia, den sistema di ora ku mayoria pais ta usa. E palabra merdia tambe ta nifiká e parti meimei di e dia, entre mainta i atardi. E palabra merdia den papiamentu ta derivá di e término spaño “medio día”, ku literalmente ta nifiká “mitar di dia”.

Den hopi kultura, merdia tin un nifikashon sosial i práktiko: e ora ku hende ta tene almuerso, òf ku ta bai ku pousa for di trabou. Den sentido religioso, den tradishon katóliko, merdia ta asosiá ku orashon di Angelus.

Den astronomia, merdia solar ta e momentu ora ku solo ta krusa e meridiano lokal i ta yega na su elevashon mas altu den shelu. E ora presis ta dependé di longitut i e data, i no ta semper eksaktamente igual ku 12:00 or den ora ofisial.

## Mira tambe
* Mainta
* Atardi
* Anochi
Atardi

**Atardi** ta e tempu di dia ku ta kuminsa despues di merdia, ora ku solo ta na su punto mas haltu na shelu, i ta dura te ora ku solo a baha na horizonte. Den idioma komun, e término ta referí generalmente na e ora ku solo ta bai abou i lus ta bira mas suave. Atardi ta un transishon natural ku ta sirbi komo konekshon entre dia i anochi.

Ta importante pa no konfundi atardi ku anochi. Atardi ta referí na e periodo ku ta sigui merdia, mientras ku anochi ta spesífikamente despues di bahada di solo, ora e ta kompletamente skur, karakterisá pa sosiegu i soño.

## Definishon i durashon
Den sentido astronómiko, atardi ta keda definí komo e periodo ku ta entre merdia i anochi. Den uso di tur dia, hende hopi biaha ta referí na "atardi" komo e ora ku ta sigui despues di 3 òf 4 or di merdia, ora ku temperatura ta baha i solo ta kuminsá baha na shelu.

## Fenómeno natural
Durante atardi, e intensidat di lus solar ta bira mas swak i e sombranan ta bira mas largu. Esaki ta resultado di e ángulo mas abou ku rayonan solar ta pega na tera. Kólónan di shelu ta kambia gradualmente, i por presentá tononan rosá, i tin ora oraño of biña, partikularmente den zonanan ku tin hopi partikulo den atmosfera.

## Nifikashon kultural
Den hopi kultura, atardi tin un nifikashon poétiko òf spiritual, relashoná ku pas i refleho personal. E palabra “atardi” a inspirá obra artístiko den idioma papiamentu, manera e poema klásiko ''Atardi'', skirbí pa Joseph Sickman Corsen, ku ta konsiderá un fundeshi den literatura papiamentu.

Den tradishon oral i literatura karibense, atardi hopi biaha ta un momentu ku famia òf komunidat ta toka músika, konta kuentonan, òf hasi ritual chikí.

Na e islanan ABC, atardi riba laman ta konsiderá komo un atrakshon turístiko, ku lugánan popular manera Westpunt (Kòrsou), Eagle Beach (Aruba), i Sorobon (Boneiru).

## Mira tambe
* Mainta
* Merdia
* Anochi
Anochi

**Anochi** ta e periodo di tempu ora e solo ta abou di e horizonte, ku ta kousa skuridat natural riba tera.  E palabra anochi ta wòrdu usá den kontraste ku dia, ora ku solo ta riba horizonte. 

E kuminsamentu i fin di anochi ta dependé di faktor klimátiko i astronómiko, inkluyendo:
* Temporada di aña (e ora di skuridat ta más largu den ivierno i más kórtiku den verano).
* Latitut i longitut di e luga.
* Zona di tempu ku ta determiná kon e ora lokal ta korelá ku e posishon real di solo.

Na kada momento, un banda di planeta Tera ta risibí lus di solo (dia), mientras ku e otro banda ta keda den sombra natural ku ta kousa anochi. E fenómeno aki ta produkto di e rotashon kontinuo di Tera rònt di su as.

Anochi tin tambe un dimenshon sosial i kultural: e periodo ku hende ta terminá trabou, pasá tempu ku famia òf amigu, sali sosialmente òf prepara pa drumi. Den hopi tradishonnan religioso, anochi tin un papel spesial den orashon, festividat òf ritonan ku ta duna nifikashon spiritual na e skuridat.

## Mira tambe
* Mainta
* Merdia
* Atardi
Anchorage

**Anchorage** (ofisialmente **Munisipio di Anchorage**) ta e siudat mas grandi i mas poblá den Alaska, estado mas nort di Merka. Ku un number estimá di 286,174 residente e siudat ta konstituí mas ku 40 porshento di e poblashon total di e estado; solamente New York tin un persentahe mas altu di hende ku ta biba den e siudat mas grandi di e estado.
Dinosouro

**Dinosouro** ta un grupo diverso di animalnan ku tabata domina e vértebranan terestral pa mas ku 160 mion aña, for di e periodo Triasiko (mas o menos 230 mion aña pasá) te ku final di Krijt (mas o menos 65 mion aña pasá). E ekstinshon di mayoria tipo di dinosouro a okuri den e evento di ekstinshon di e Krijt-Tertiario. E rekort di fosilnan ta indiká ku paranan a evolushoná for di dinosouronan durante e periodo Jurásiko. Un par di nan a sobreviví ekstinshon i den sistemanan di klasifikashon moderno para ta konsiderá un tipo di dinosouro - e úniko grupo ku te ainda ta na bida.
Muizenberg

**Muizenberg** ta un bario di Willemstad na Kòrsou. E ta konsisti di dos besindario: Muizenberg Nobo i St.Jacob den e zona panort di e kapital. Den e bario ta situá e zona di naturalesa di Muizenberg. E ta konsistí di un área di 150 hektar di "wetland", inkluyendo un roi (Muizenberg) i un plas mas chikitu (Kaya Fortuna). Na aña 1915, Shell Curaçao a traha e dam di Muizenberg pa rekohé awa pa fria. E lago artifisial ku a wòrdu kreá a kuminsá atraé un poblashon grandi di parha.

Na 2013, el a wòrdu asigná komo un "Important Bird Area" dor di BirdLife International debí ku e ta sostené kochi merikano. Galiña di moor komun, galiña di boka i rabo blanku ta kria einan i flamingonan merikano ta alimentá einan. E 65 hektar di lago di Muizenberg a wòrdu rekonosé komo un wetland di importansia internashonal pa medio di asignashon komo un sitio di Ramsar.
Mainta

E palabra **mainta** ta referí orginalmente na salida di solo. Mainta ta siguí pa merdia, atardi i anochi den e sekuensia di un dia.

Den un sentido más striktu, mainta ta indiká e periodo entre salida di solo te ora ku e solo a yega na su elevashon mas altu den shelu (aproksimadamente te ora di merdia).

Na un nivel mas personal òf informal, mainta por referí na e periodo despues ku un persona a lanta for di soño, sin dependé di ora ku esaki ta. Den e uso aki, mainta ta enserá e aktividatnan ku ta típikamente parti di kuminsamentu di un dia: higièna personal, prepara i kome desayuno, bisti paña, i prepara pa trabou òf skol.

## Mira tambe
* Merdia
* Atardi
* Anochi
Hunta di Maneho

E **Hunta di Maneho** òf **Gerensia** (Hulandes: *Raad van Bestuur* Ingles: *Board òf Directors*) ta e órgano ku ta manehá un kompania òf un instituto. E gerensia ta enkargá ku e maneho diario di e kompania i tin ku duna kuenta i rason na e Hunta di Komisario òf na e Akshonistanan direktamente. E Hunta di Maneho por ta konsistí di un òf mas persona ku ta wòrdu skohé pa e Akshonistanan huntu ku e komisarionan. 

E responsabilidat final di lokual ta sosodé den e kompania ta kai riba e gerensia. E gerente ta esun ku tin ku sali pa e kompania; tin ku duna kara. Normalmente ora ta trata di un sosiedat anónimo e gerente no por wòrdu pone personalmente responsabel; esaki ta bira e kaso ora ta trata di mal maneho i no kumplimentu ku normanan di bon gobernashon.

##### Tarea
E tarea típiko di un gerensia ta entre otro:
* Manehá e kompania dor di tomo di desishon;
* Kumpli ku e vishon i e metanan di e kompania;
* Selektá, apuntá, duna soporte i revisá e trabou di e supalternonan;
* Aprobá i kumpli ku e presupuesto anual.

##### Funshon
E funshon nan den un Hunta di Maneho por ta entre otro:
* Presidente di e Hunta
* Direktor Ehekutivo
* Direktor Finansiero
* Direktor Operashonal
* Direktor Tékniko
* Direktor Komersial
* Direktor General
* Sekretario Ehekutivo

## Link eksterno
* Sitio ku ta trata normanan di bon gobernashon pa Hunta di Maneho
* Portal di mangasina speshal pa Gerensia
* Wèpsait di Instituto pa Hunta di Maneho
* Asosashon nashonal di Direktornan